Európa reszketve várja a döntést
A gyorsított eljárás ellenére csak szeptember 12-én dönt a német Alkotmánybíróság arról, hogy a gyengélkedő euróövezeti országokat megsegítő védőháló (ESM) és az uniós fiskális csomag, melyek döntési jogköröket vesznek el a német szövetségi parlamenttől, a Bundestag-tól nem alkotmányellenes-e.
A szakértők azt várják, hogy az Alkotmánybíróság iránymutatása egyértelműsítse, hogy jogi úton sikerre vezethetnek-e azok a próbálkozások, melyeket az állandó európai mentőcsomag (ESM), valamint a fiskális csomag ratifikálásával kapcsolatban kilátásba helyeztek. A karslruhei székhelyű szövetségi Alkotmánybíróság bejelentése, miszerint csak szűk két hónap múlva, szeptember 12-én hoznak várhatóan döntést az ügyben, a német kereszténydemokrata-liberális koalíciót nehéz helyzetbe hozza – írja a Spiegel Online, amely arra is emlékeztet, hogy a kormánypárti politikusok mellett az Euro-csoport vezetője, Jean Claude Juncker is mennyire siettette volna az állásfoglalást. Mindez azért is különösen fontos, mert Görögország eurótagságáról is szeptemberben szeretnének határozni.

Az állandó pénzügyi mechanizmusról (EMS) szóló törvénynek eredetileg július elsején kellett volna hatályba lépni, de többen – például a német Baloldali Párt (Die Linken) Bundestag-frakciója vagy a „Több demokrácia” nevű szervezet, melynek követeléséhez 12 ezren csatlakoztak – az Alkotmánybíróság előtt támadta meg a törvénytervezetet. A beadványok készítői szerint az ESM-mel Németország kiszámíthatatlan kockázatokat venne magára, melynek anyagi terheit lehetetlen előre felmérni. A törvény elfogadásával nem  kellene kikérni a Bundestag hozzájárulását, hogy más európai országok is részesülhessenek a nemzetközi alap (melynek legnagyobb befizetője Németország) segélyeiből.
európai állandó védelmi mechanizmus ESM német alkotmánybíróság szeptember 12